
Анализ на Закона за подпомагане на земеделските

Производители Съдебната практика на административните

съдилища и Върховния административен съд.

Проблемите по прилагането на ЗПЗП.
От приемането на Закона за подпомагане на земеделските производители са изминали повече от 15 години. През изминалия относително дълъг период той многократно е променян и допълван, като последните изменения са направени с ДВ, бр. 40 от 13.05.2014 година.

Целта на закона преди всичко е да предложи помощ за развитието на отрасъла на основата на семейно-фермерското и кооперативното обработване на земята. 
В предметния обхват на закона са предвидени различни мерки за подпомагане на селскостопанското производството с търговска насоченост,посочени са подробно основните направления за подпомагане,средствата,с които ще се осъществяват и държавните органи и организации ангажирани с тази дейност.Освен,че с него се урежда държавното подпомагане на земеделските производители за производството на непреработена и/или преработена земеделска продукция с цел продажба и изпълнението на мерките, включени в Националния план за развитие на земеделието и селските райони, законът в разпоредбата на чл. 1, т. 2 ЗПЗП предвижда и прилагане на мерки за стимулиране на износа и регулацията на вноса и износа на земеделски продукти.Развитието на производството на разнообразна земеделска продукция в необлагодетелствани райони от страната и райони с екологични ограничения по смисъла на разпоредбите на т. 4 и т. 10 от Допълнителните разпоредби на ЗПЗП, например – по Натура 2000 и с оглед намаляване на нивото на обезлюдяване на тези райони, за първи път се определя като една от целите на държавното подпомагане в областта на земеделието – чл. 2, т. 11 от закона.
Със закона се уреждат правомощията на министъра на земеделието и храните като компетентен орган по смисъла на законодателството на европейския съюз, който в това си качество и по силата на чл.2а от закона – акредитира Разплащателната агенция, определя сертифициращ орган за извършване на контрол по реда на чл. 28а, като съответно наблюдава и контролира дейността й.В задълженията на министъра като административен орган се включва изискването с наредба да определя изискванията и реда за акредитация, за наблюдението и контрола за спазване на изискванията и за отнемане на акредитацията на Разплащателната агенция.
За тази цел в закона е уреден редът и начинът на структуриране на ДФЗ и Разплащателната агенция, Интегрирана система за администриране и контрол (ИСАК), като са определи техните задължения по подпомагането на земеделските производители и контролиране на отпусканите субсидии - администриране на млечни квоти (относимите разпоредби чл. 7а и сл. са отменени) и на квотите за производство на захар и квотите за производство на изоглюкоза, както и прилагането на Схемата за единно плащане на хектар уредена  в специална глава четвърта от чл. 39 и сл. от закона. Материята е обемна и разпръсната в множество вторични актове на правото на  ЕС.
Особено важна като дейност и задължения е Разплащателната агенция (създадена с измененията на закона от 2006 г.), тъй като извършва всички плащания на територията на страната от Европейския фонд за гарантиране на земеделието, от Европейския земеделски фонд за развитие на селските райони и от Европейския фонд за рибарство. Именно със създаването на Разплащателната агенция и на ИСАК, както и на другите необходими структури и процедури за прилагането на Общата селскостопанска политика (ОСП) и общата рибарска политика (ОРП) в Европейския съюз се създават предпоставките за усвояване на договорените средства от европейските фондове за подпомагане на земеделието и рибарството.
Същност и исторически преглед на общата
селскостопанска политика(ОСП). Финансиране.

Исторически преглед на ОСП

Общата селскостопанска политика на ЕС е една от основните и най-стари политики на общността и затова разходите по нея са част от задължителните такива в рамките на бюджета на ЕС.
През 1962 г. Европейската комисия излиза с предложение основните цели на политиката в сектора, определени с Римския договор, да бъдат постигнати на основата на три основни принципа:

· Единен пазар - премахване на бариерите за свободно движение на селскостопански продукти между държавите-членки

· общностни преференции - да се даде приоритет на продуктите на държавите-членки на ЕС

· финансова солидарност - цената на политиката да се покрива от цялата общност, а не от отделните държави-членки.

Принципът за единство на пазара означава, че селскостопанските продукти като всички останали стоки могат да се движат свободно, без всякакви ограничения на територията на вътрешния пазар на ЕС. Прилагането на този принцип води до премахване на пречките в търговията със земеделски продукти между страните-членки.

Единството на пазара предпоставя единни цени на селскостопанските стоки, които се определят от Съвета по предложение на Комисията за всяка пазарна година в паричната единица на Общността - еврото. Те се определят така, че да бъдат малко по-високи от средния размер в Общността и значително по-високи от световните. Това са цени, гарантирани чрез интервенционни механизми вътре в Общността и защитени от евтин внос или недостатъчно търсене на външния пазар.

Принципът за общностни преференции се изразява в еднаквите преференции за произведените в която и да е точка на ЕС земеделски продукти. Той означава, че продукцията на Общността винаги е защитена от конкурентен внос от трети страни, както и от отклонения в световните цени, и е предпочитана пред чуждата продукция.

Чрез експортно-импортни мерки се дава предимство на стоките, произведени в общността. Например: променливи импортни мита, експортни субсидии.

Принципът за финансова солидарност означава, че всички селскостопански разходи се поемат от бюджета на ЕС. Всички държави-членки солидарно участват във финансирането на ОСП, а набраните средства се изразходват независимо от това, коя страна в какъв размер ги е предоставила.

Европейската комисия отговаря за управлението на ЕФГЗ и ЕЗФРСР. ЕФГЗ финансира преките плащания за фермерите и мерки за регулиране на селскостопанските пазари - като интервенции и възстановявания при износ,а Европейският земеделски фонд за развитие на селските райони (ЕЗФРСР) финансира програмите за развитие на селските райони на страните-членки.Общата селскостопанска политика и Общата рибарска политика в Европейския съюз са уредени с РЕГЛАМЕНТИ на Европейския съвет и Европейската комисия, които се прилагат пряко и еднакво на територията на всички държави - членки. 
Наред с това, регламентите възлагат на държавите - членки задължението да определят националните структури, които ще изпълняват предвидените функции и организационни връзки между тях, както и по някои процедури, които са синхронизирани с националната правна система. В някои от регламентите се дава възможност на държавите да избират между няколко варианта за прилагане на определени мерки на ОСП, ОРП, но проблемите във връзка с тяхното прилагане ще се разгледат по-нататък в изложението в раздела - Правни аспекти за прилагане на правото на ЕС във връзка с директните плащания на земеделските стопани и съотношението с националното право.
Финансиране на общата селскостопанска политика (ОСП)
Комисията определя специфични условия и правила, които се прилагат при финансиране на разходите, отнасящи се до ОСП. Общата селскостопанска политика заема сериозно перо от бюджета на Европейския съюз - около 40%. Необходимостта от намаляването на тези разходи и по-гъвкавото им разпределение са подсилени от настоящата икономическа и финансова криза. Представяме ви накратко преглед на формирането на бюджета от ОСП и последните промени, приети от Съвета на министрите на земеделието и ЕП през ноември.

Общата селскостопанска политика на ЕС  както казахме е една от основните и най-стари политики на общността и затова разходите по нея са част от задължителните в рамките на бюджета на ЕС. Такъв разход е законно гарантиран от Договорите на Общността от 1957 г. и като такъв се разглежда като "гарантиран". Затова и гласуването на разходите за земеделие е от изключителната компетенция и правомощие на Съвета на ЕС, като Европейският парламент има ограничени правомощия, тоест няма последната дума за размера му.

Европейската комисия не извършва плащания към получатели на средства. Съгласно принципа на споделено управление тази задача се поверява на страните-членки, които действат чрез 85 национални или регионални разплащателни агенции.Преди тези разплащателни агенции да могат да поискат какъвто и да е разход от бюджета на ЕС, те трябва да бъдат акредитирани въз основа на набор от критерии, определени от комисията.

Разплащателните агенции не отговарят само за извършването на плащания към получаващите средства. Преди това те трябва сами или чрез делегирани органи да се убедят, че молбите за помощ отговарят на изискванията. Точните проверки, които трябва да бъдат извършени, са посочени в различни секторни регламенти за ОСП и са различни в различните сектори.

Разходите, направени от разплащателните агенции, след това се възстановяват от Комисията на страните членки - в случая с ЕФГЗ на месечна основа, а на ЕЗФРСР - на тримесечна основа. Тези възстановявания обаче подлежат на последващи корекции, които Комисията може да прави съгласно процедурите за счетоводно приключване.

АКТ

Регламент (EО) № 1290/2005 на Съвета от 21 юни 2005 г. относно финансирането на Общата селскостопанска политика. Този регламент създава единна правна рамка за финансиране на разходите, отнасящи се до общата селскостопанска политика (ОСП). В тази насока той учредява два нови фонда: Европейски фонд за гарантиране на земеделието (ЕФГЗ) и Европейски земеделски фонд за развитие на селските райони(ЕЗФРСР). Двата фонда функционират на базата на сходни системи, но запазват определени специфики. Тъй като някои от мерките, финансирани от тези фондове, се управляват съвместно с държавите-членки, текстът уточнява условията, които позволяват на Комисията да поеме своята отговорност по отношение на изпълнението на общия бюджет, и пояснява областите, в които държавите-членки са длъжни да сътрудничат.
Регламентът определя условията, при които държавите-членки акредитират или оттеглят акредитацията на разплащателните агенции и координиращите органи. Агенциите отговарят за извършване на плащанията,а координиращите органи извършват надзор на отчетността,водена от разплащателните агенции.Регламентът предвижда също и създаването на сертифициращи органи — публични или частни юридически лица, които се определят от държавите-членки и отговарят за сертифициране на системите за управление, мониторинг и контрол, прилагани от акредитираните разплащателни агенции, а също и на годишните сметки на тези агенции. От държавите-членки се изисква да вземат всички необходими мерки, за да гарантират ефективна защита на финансовите интереси на Общността. Освен това предмет на финансиране от Общността могат да бъдат само разходите, направени от акредитираните разплащателни агенции, а плащанията ще бъдат изцяло извършвани по сметка на бенефициерите.
ЕФГЗ 
(Европейски фонд за гарантиране на земеделието )

По отношение на разходите, управлявани съвместно от държавите-членки и Комисията, ЕФГЗ финансира:

· възстановявания за разходи по износа на селскостопански продукти в трети страни;

· интервенционни мерки за регулиране на селскостопанските пазари;

· преки плащания на селски стопани в рамките на общата селскостопанска политика;

· финансовия принос на Общността за мерките за информиране и насърчаване за селскостопански продукти на вътрешния пазар на Общността и в трети страни, предприети от държавите-членки;

· разходите, свързани с мерките за преструктуриране на захарната промишленост, съгласно Регламент (EО) № 320/2006 на Съвета;

· програми, насърчаващи консумацията на плодове в училище.

По отношение на разходите, които се управляват централизирано, фондът финансира:

· финансовото участие на Общността за определени ветеринарни мерки, мерки за ветеринарен контрол, мерки за инспекция на храни и храни за животни, програми за унищожаване и контрол на болести по животните (ветеринарни мерки) и фитосанитарни мерки;

· насърчаване на нови селскостопански продукти на пазара, предприето или пряко от Комисията, или с посредничеството на международни организации;

· мерки, предприети в съответствие със законодателството на Общността, за гарантиране запазването, съхраняването на отличителните белези, събирането и използването на генетичните ресурси в селското стопанство;

· въвеждане и поддържане на информационни системи за осчетоводяване на данните в селското стопанство;

· системи за извършване на селскостопански прегледи;

· разходите, свързани с риболовните пазари.

Отпуснатите средства, необходими за финансиране на разходите от ЕФГЗ, се предоставят от Комисията на държавите-членки под формата на месечни плащания. Те се извършват въз основа на изпратените от държавите-членки декларации за разходи и предоставената заедно с тях информация. В случай че ангажиментите за средства не отговарят на европейските правила, Комисията може да реши да намали или прекрати плащанията.

Комисията определя нетното салдо, с което разполага ЕФГЗ, и въвежда система за ранно предупреждение и за мониторинг за всеки месец по отношение на тези разходи. Всеки месец тя представя пред Съвета и пред Парламента доклад, които проучва развитието на извършените разходи във връзка с профилите, фиксирани в началото на финансовата година, като съдържа оценка за тенденциите, които се предвиждат за текущата финансова година.

В случай на нередности и пропуски възстановените суми се превеждат на разплащателните агенции, които са длъжни да ги отнесат по приходната сметка на ЕФГЗ в месеца на действителното им получаване.

ЕЗФРСР
(Европейски земеделски фонд за развитие на селските райони )

В контекста на съвместно управление между държавите-членки и Общността ЕЗФРСР финансира единствено програми за развитие на селските райони,изпълнявани съгласно Регламент (EО) № 1698/2005 на Съвета.

Следователно бюджетните ангажименти ще се извършват на годишни траншове под формата на предварително финансиране, междинни плащания и плащания на остатък. Междинните плащания ще се извършват за всяка програма за развитие на селското стопанство, която е предмет на финансиране от бюджета, според наличните средства и до размера на определения таван в законодателството на Общността, и увеличени със сумите, определени от Комисията при прилагане на разпоредбите, предвидени за преки плащания на селски стопани и за лозаро-винарския пазар. Посочените плащания ще бъдат извършвани при определени условия, например до Комисията се изпращат декларация за разходите и искане за изплащане, одобрени от акредитираната разплащателна агенция. В случай че тази декларация не съответства на стандартите на Общността, Комисията може да намали или преустанови плащанията.

В случай на нередност финансирането от Общността ще бъде частично или напълно спряно или, ако фондовете вече са превели суми на бенефициера, тези суми трябва да бъдат върнати от акредитираната разплащателна агенция. Спрените или възстановени средства могат да бъдат използвани отново от държавата-членка за друга операция, предвидена по същата програма за развитие на селските райони.

Що се отнася до плащането на баланса, то се извършва след получаване на окончателен доклад за извършеното в изпълнение на програмата за развитие на селските райони и съответното решение за извършване на клиринговото плащане. Ако необходимите документи не бъдат изпратени, това води до автоматична отмяна на финансовия ангажимент за баланса.

Контрол от страна на Комисията

Комисията ще следи за доброто финансово управление на фондовете на Общността, а именно чрез двустепенна процедура по клиринг: клиринг на счетоводните сметки и клиринг с оглед на съответствието. Държавите-членки трябва да могат да предоставят на Комисията цялата информация, необходима за доброто функциониране на фондовете. Освен контролните проверки извършвани от държавите-членки в съответствие с техните национални разпоредби, Комисията може да организира проверки на място. В рамките на ЕФГЗ и ЕЗФРСР плащанията, предназначени за дадена държава-членка, могат да бъдат намалени или преустановени, ако при проверка бъдат установени сериозни и продължаващи нарушения.

Имената на бенефициерите на селскостопанските фондове и получените суми се обявяват публично след извършване на плащането.

Решение 2009/379/ЕО [Официален вестник L 117, 12.5.2009 г.]. 
Това решение определя сумите, предоставени на ЕФГЗ и ЕЗФРСР за периода 2007—2013 г.

Подробни правила за прилагане
Регламент(EО)№ 883/2006  
Този регламент определя подробните правила за прилагането на Регламент (EО) № 1290/2005 на Съвета по отношение воденето на счетоводство от агенциите платци, декларациите за разходи и приходи и условията за възстановяване на разходите по линия на Европейския фонд за гарантиране на земеделието (ЕФГЗ) и Европейския земеделски фонд за развитие на селските райони (ЕЗФРСР).
Регламент (EО) № 884/2006  [Официален вестник L 171, 23.6.2006 г.]. 
Този регламент определя подробните правила за прилагането на Регламент (EО) № 1290/2005 на Съвета за финансирането от страна на Европейския фонд за гарантиране на земеделието (ЕФГЗ) на интервенционни мерки под формата на операции на публично съхранение и отчитане на операции на публично съхранение от разплащателните агенции на държавите-членки.

Регламент (EО) № 885/2006 [Официален вестник L 171, 23.6.2006 г.]. 
Този регламент определя подробните правила за прилагането на Регламент (EО) № 1290/2005 на Съвета по отношение на акредитирането на агенциите платци и други стопански субекти, както и по отношение на клиринга на счетоводните сметки на ЕФГЗ и ЕЗФРСР.

Регламент (EО) № 259/2008 [Официален вестник L 76, 19.3.2008 г.]. 
Този регламент определя подробните правила за прилагането на Регламент (EО) № 1290/2005 на Съвета относно публикуването на информация за получателите на средства от ЕФГЗ и ЕЗФРСР. Тази информация трябва да се публикува на отделен интернет сайт най-късно до 30 април всяка година и да включва личните данни на бенефициера и получената сума.

Клиринг на счетоводните сметки
Регламент (EО) № 941/2008 [Официален вестник L 254, 9.10.2009 г.]. 
Този регламент определя формата и съдържанието на счетоводната информация, която следва да бъде предоставена на Комисията с оглед приключването на сметките на Европейския фонд за гарантиране на земеделието (ЕФГЗ) и Европейския земеделски фонд за развитие на селските райони (ЕЗФРСР), както и за целите на мониторинга и прогнозирането.

Решение 2009/373/ЕО [Официален вестник L 116, 9.5.2009 г.]. 
Решението представя клиринга на сметките на разплащателните агенции на държавите-членки , отнасящ се до разходите, финансирани от ЕФГЗ за финансовата 2008 година.

Решение 2009/367/ЕО [Официален вестник L 111, 5.5.2009 г.]. 
Решението представя клиринга на сметките на разплащателните агенции на държавите-членки , отнасящ се до разходите, финансирани от ЕЗФРСР за финансовата 2008 година.

ИНТЕГРИРАНА СИСТЕМА ЗА АДМИНИСТРАТИВЕН КОНТРОЛ
             ДФЗ е акредитиран по силата на чл. 11,т.4 от ЗПЗП за единствена РА за Република България за на Общата селскостопанска политика на Европейския съюз ( чл. 11 а от ЗПЗП).Разплащателната агенция съгласно §1,т.13 от допълнителните разпоредби ( ДР ) на Закона за подпомагане на земеделските производители ( ЗПЗП ) е специализирана акредитирана структура за приемане на заявленията,проверка на условията  и  извършване на плащанията от Европейските земеделски фондове и за прилагане на пазарни мерки, включително интервенция на пазарите на земеделските продукти,по правилата на законодателството на Еврпопейския съюз.

           Акредитацията,според §1 ,т.15 от ДР на ЗПЗП е  процедура по признаване на статут на РА от национален компетентен орган въз основа на оценка на възможностите за администриране и осчетоводяване на средствата от Европейските земеделски фондове съгласно законодателството на Европейския съюз.
Създаването на Глава трета от закона – Интегрирана система за администриране и контрол (ИСАК) е във връзка с изпълнение именно на функциите на Разплащателната агенция (чл. 30, ал. 1 от ЗПЗП), за администриране и контрол, като се определят:
· параметрите на системата - административни проверки на подадените заявления за подпомагане и проверки на място

· системите и регистрите ,въз основа на които се изгражда системата за извършване на проверките

· органите,които ги създават и поддържат съдържащите се в тях данни и защитата на тези данни и тяхната публичност - чл. 36 и чл. 38

· нормотворческата компетентност на министъра на земеделието и храните относно условията и реда за тяхното създаване, поддържане, достъп и ползване - чл. 30, ал. 6 от ЗПЗП и чл. 32, ал. 5 от същия закон.
· задълженията на държавните органи и организации, като са предвидени задължения дори за митническата администрация да предоставят информация на РА.
СЪЩНОСТ на Интегрираната система за 
администриране и контрол (ИСАК).

Обхват на системата по отношение на различните схеми

    Интегрираната система за администриране и контрол е механизмът даващ възможност за добро управление на иначе сложния процес за предоставяне на директни помощи към онези земеделски стопани, които спазвайки правилата на кръстосаното спазване и управлението на земята в добро земеделско и екологично състояние, допринасят за ефективното повишаване в частност на националното, а в общ план и на европейското земеделие.


ИСАК включва следните елементи:


а) компютризирана база данни – чрез нея се регистрират данните за всяко земеделско стопанство, получени от заявленията за подпомагане. Тази база данни позволява да се правят справки чрез компетентния орган на държавата-членка по отношение на данните за съответната календарна и/или пазарна година. Тя позволява също така да се правят преки и незабавни справки по отношение на данните от предходните четири години.


б) система за идентификация на земеделските парцели - системата за идентификация на земеделските парцели се създава на базата на карти или документи от поземлените регистри или други картографски документи. Използваните техники се основават на компютризирана географска информационна система, която е желателно да включва въздушни или сателитни ортогонални изображения, с хомогенен стандарт, гарантиращ точност, равна поне на картографско изображение с мащаб 1:10 000. На практика системата действа на равнище „референтен парцел” като кадастрален парцел или производствен блок т.нар „земеделски блок”, което гарантира уникална идентификация на всеки референтен парцел.


в) система за идентификация и регистрация на правата на плащане – тя позволява проверка на правата и направата на насрещни проверки чрез заявленията за подпомагане и системата за идентификация на земеделските парцели, най-малко до предходните четири последователни календарни години. Включва данни за титуляр, стойност на плащанията, дата на учредяване, дата на последно упражняване и др.


г) заявления за подпомагане - Всяка година земеделският стопанин подава заявление за директни плащания, посочвайки всички земеделски парцели в стопанството, правата на плащане, заявени за активиране и всякаква друга информация, предвидена в регламент № 73/09 или от допълнителното съюзно или национално законодателство. 


д) интегрирана система за контрол – даваща възможност за контрол на допустимостта на плащанията чрез способите на административните проверки (кръстосани проверки) и проверките на място, обмяна на информация с органи, ангажирани с контрола върху кръстосаното спазване, прилагането на системата за намаления и изключвания.


е) единна система за регистриране на самоличността на всеки земеделски стопанин, който подава заявление за подпомагане – чрез нея се гарантира уникална идентификация по отношение на всички заявления за помощи, представени от един и същ земеделски производител.  А когато се касае до плащания, свързани с производство на овче, козе, говедо и телешко месо, включва и система за идентификация и регистрация на животните, (създадена в съответствие с Регламенти (ЕО) № 1760/2000 и (ЕО) № 21/2004.)
     Редът и условията за създаване,поддържане и достъп и ползване на системата  се урежда от Наредба № 105 от 22.08. 2006 г. за условията и реда за създаване,поддържане,достъп и ползване на Интегралната система за администриране и контрол.
                            По силата на цитираната Наредба - чл.16г,ал.2 министъра на земеделието и храните  издава заповед и одобрява окончателния специализиран слой „Площи в добро земеделско състояние„,а по чл.16д,ал.5 от наредбата издава заповед с която изготвя окончателния специализиран слой „Постоянни пасища„.Това са двата основни административни актове  издавани по реда на наредбата.
                          Във връзка със заповедта за одобряване на специализирания слой площи в добро земеделско състояние при анализа на делата по ЗПЗП се установи противоречива практика във Върховния административен съд. 
                Различни състави на двете отделения – трето и четвърто приемат,че този акт подлежи на съдебен контрол. Решили са  делата по същество с постановяване на съдебен акт,решение – адм.д. №8453/13г.,адм.д.№8452813г.,адм.д.№266682014 г.  на четвърто отделение и адм.д.№7918/2014г. и адм.д. №15109/2013г. на ||| -то отделение.Съдебните състави на двете отделения в мотивите си най- общо са приели, че с издадената на основание чл. 16б, ал. 1 от Наредба № 105 Заповед на министъра на земеделието и храните с която е одобрен обновения специализиран слой "Площи в добро земеделско състояние”,се засягат права и интереси на земеделските производители. Мотивират се с участието на земеделските производители в издаването на акта с оглед  предвидената възможност и определен срок за подаване на възражения. Процедурата по подаване и разглеждане на възраженията, както и извършването на евентуални корекции в определения слой въз основа на основателно възражение завършва с уведомяване на подалия възражението на основание чл. 72,ал. 2 от АПК с указания че подлежи на съдебен контрол окончателната заповед а не писмото.
Съдиите приемат,че това производство представлява сложен фактически състав на процедура, провеждана от министъра на земеделието и храните чрез съответните ОД „Земеделие”, която завършва със заповед на министъра на земеделието и храните по чл. 16г, ал. 2, с която одобрява окончателния специализиран слой "Площи в добро земеделско състояние".Тази заповед именно слага край на производството пред административния орган,и с нея се създават съответните права за земеделските производители,свързани със заявените от тях за подпомагане земеделски земи, които попадат в одобрения окончателен слой. Приемат,че с тази заповед пряко се засягат правата на земеделските производители във връзка с включването в допустимия слой на всички заявени от тях земи, респективно неуважаването на направените от тях възражения по заповедта на основание чл. 16б, ал. 1 от Наредба № 105. и тя подлежи на съдебен контрол.

Втората група съдии по адм.д.8041/2014 г.,адм.д.№321/14г. и адм.9041/14 г. застъпват становище за недопустимост на съдебния контрол върху тези актове.
Мотивите могат да бъдат обобщени така :
         Производството по създаване и одобряване на окончателния слой ПДЗС се провежда от Министерство на земеделието и храните и представлява един сложен фактически състав от административно-процесуални действия на администрацията, която подпомага земеделските стопани да заявят своите парцели, с които искат да участват в съответната кампания за подпомагане. Съгласно разпоредбата на чл. 16а от Наредба № 105 МЗХ създава в системата за идентификация на земеделските парцели специализиран слой ПДЗС, който включва площите в добро земеделско състояние в рамките на всеки физически блок, въз основа на критериите на Наредба № 5 от 2010 г. за условията за допустимост за подпомагане на земеделските парцели по схеми за плащане на площ и за общите и регионални критерии за постоянни пасища. Съгласно ал. 2 на този текст целта на създаването на ПДЗС е, за да се използва от Разплащателната агенция /РА/ за административни проверки на подадените заявления за подпомагане, съгласно чл. 37, ал. 2 от Закона за подпомагане на земеделските производители /ЗПЗП/ и за да улесни земеделските стопани при заявяване на земеделските парцели за подпомагане. 

Състоянието на земеделските площи е динамично, обусловено, както от човешка дейност по тяхното обработване и съответно поддържане, така и от климатичните и метеорологични условия. Предвид на това е предвидено неговото ежегодно обновяване. Точният размер и граници на ПДЗС е определящо за дейността на РА във връзка с дейността й по определяне на плащанията по схемите и мерките за подпомагане на земеделските стопани. 

Ежегодно, след обновяване на специализирания слой ПДЗС Министерството открива процедура по чл. 66 от АПК за одобряване на изготвения специализиран слой ПДЗС. Предвидено е производството да се открие по реда за откриване процедурата за издаване на общ административен акт поради необходимостта от по-голяма публичност, предвид характера на производството и необходимостта в него да се включат по възможност всички земеделски стопани, които кандидатстват за подпомагане по различните схеми и мерки. Това препращане за откриване на процедурата към чл. 66 от АПК не обосновава извод, че издаденият краен акт – заповед за одобряване на окончателния специализиран слой ПДЗС има белезите на общ административен акт. Целта е да се обхване възможно най-голям брой земеделски стопани, които да заявят площите земеделска земя или пасища, с която ще кандидатстват за подпомагане. В този смисъл  са неоснователни твърденията в жалбата на оспорващия, че оспорения административен акт е общ и са нарушени процесуалните правила при издаването му. 

Процедурата по определяне на окончателния слой ПДЗС предвижда всеки заинтересован да се запознае с включването в него на физическите блокове или части от тях, в които стопанисва земеделски площи и да подава предложения и възражения до министъра на земеделието и храните по одобрен образец, за включване определени физически блокове или части от тях в специализирания слой ПДЗС. След извършване на проверки на получените предложения и възражения и отстраняване на установените пропуски и грешки Министерството на земеделието и храните изготвя окончателен специализиран слой ПДЗС, който се одобрява със заповед на министъра на земеделието и храните. В случая с тази заповед е одобрен окончателния слой ПДЗС за Кампания 2013 г. Очертаните в тази заповед площи са тези, за които РА извършва окончателна оторизация и плащания на площ за съответната година и приема заявления за подпомагане през следващата година. 

                          Следователно,окончателното одобряване на специализирания слой ПДЗС е акт, който служи на РА да извърши своята дейност по оторизиране на суми за подпомагане на земеделските стопани по различните схеми и мерки за подпомагане, за които съответно те са подали заявление. Крайната цел е да се определят и предоставят средства от предвидените за подпомагане средства за определен вид и брой декари земеделска земя и пасища. Със заповедта, с която се определя окончателния вариант на площите, годни за подпомагане, които отговарят на всички условия за поддържане и обработване, не се създават конкретни права и задължения за земеделските стопани, нито се засягат техни законни интереси, което да обоснове характера му на общ или на индивидуален административен акт. 

Правата и задълженията се създават и съответно се засягат с издаването на последващ акт от РА, с който на земеделските стопани се оторизират или се отказва оторизация на суми за подпомагане или се разпорежда възстановяването на надвзети суми за подпомагане. Това е актът, с който  се засягат конкретните права и законни интереси на земеделския стопанин и този акт макар и наименуван уведомително писмо, подлежи на съдебен контрол за законосъобразност, при който контрол се извършва и проверката по законосъобразността на проведената процедура по определяне на специализирания слой на площите в добро земеделско състояние.
Това становище не бе прието от петчленните състави на Върховния административен съд по адм.д. №10561/2014г. и по адм.д. № 10567/2-14 г. Съдиите  и в двата съдебни акта по посочените дела,относно  допустимостта на съдебния контрол приемат следното : 
„Съгласно чл. 16б, ал. 1, изр. 1 от Наредба № 105 от 22 август 2006 г. за условията и реда за създаване, поддържане, достъп и ползване на интегрираната система за администриране и контрол (Наредба № 105) всяка година след приключване на обновяването по чл. 16а, ал. 2 Министерството на земеделието и храните открива производство по чл. 66 от Административнопроцесуалния кодекс за одобряване на изготвения специализиран слой "Площи в добро земеделско състояние". Това производство представлява сложен фактически състав на процедура, провеждана от министъра на земеделието и храните чрез съответните ОД „Земеделие”, която завършва със заповед на министъра на земеделието и храните по чл. 16г, ал. 2 (в конкретния случай с № РД – 09 – 114 от 27.02.2014г.), с която одобрява окончателния специализиран слой "Площи в добро земеделско състояние". Настоящата инстанция намира, че тази заповед слага край на производството пред административния орган, с нея се създават съответните права за земеделските производители, свързани със заявените от тях за подпомагане земеделски земи, които попадат в одобрения окончателен слой.  

В теорията и практиката се приема, че вътрешноведомствени са актовете с чисто вътрешен характер, с които се създават права или задължения само за органи или организации, подчинени на адресата, без да се засягат правата и законите интереси на гражданите и юридическите лица. В конкретния случай Върховният административен съд, състав на трето отделение е приел,че процесната заповед се явява вътрешноведомствен акт, тъй като е адресирана до съответните длъжностни лица от РА както за сведение, така и за изпълнение. Приема се, че вътрешноведомствените актове  не могат да се обжалват по съдебен ред не поради вида си, а защото липсва едно от конституционните условия на чл.120, ал.2 от Конституцията - да са нарушени или застрашени права или законни интереси на граждани и/или юридически лица.На това основание вътрешнослужебните административни актове не подлежат на съдебно обжалване и са изключени не само от действието на Административнопроцесуалния кодекс - чл.2, чл. 2, т.3, но и от общата клауза на чл.120, ал.2 от Конституцията.

Не могат да се изключат обаче случаи, когато под формата на тълкуване на норма от по-висш ранг или указания до подчинените органи се нарушават или застрашават правата или законните интереси на граждани и/или юридически лица. В този случай административният акт губи своя чисто тълкувателен или вътрешен характер и проявява действие "навън" - спрямо трети лица (граждани и юридически лица). За сезирания съд квалификацията на акта може да има само спомагателен характер. Конституцията не въздига в решаващ критерий конкретната квалификация на административния акт, която в редица случаи може да бъде и спорна. Решаващ е правният ефект на административния акт - дали засяга субективни права или законни интереси на граждани или юридически лица. От този критерий следва да се ръководят и съдилищата. В тези случаи гражданите и юридическите лица могат да упражнят правото си на защита по чл.56 от Конституцията чрез съдебното обжалване на административния акт - чл.120, ал.2 от Конституцията ( в този смисъл Решение № 21 от 26 октомври 1995 г. по к.д. № 18/95 г. за тълкуване на разпоредбата на чл. 120, ал. 2 от Конституцията  в смисъл подлежат ли на атакуване пред съдилищата всички административни актове, включително и тези, които по своя характер не са нормативни или индивидуални /обн., ДВ, бр.99 от 10 ноември 1995 г./). В конкретния случай Върховният административен съд, състав на трето отделение не е изследвал именно този критерий – дали процесната заповед засяга субективни права или законни интереси на граждани или юридически лица.

 Върховният адмиинстративен съд, петчленен състав на Първа колегия, намира че със  Заповед № РД – 09 – 114 от 27.02.2014г. на министъра на земеделието и храните за одобряване на окончателен специализиран слой „Площи в добро земеделско състояние” за кампания 2013г. пряко се засягат правата на земеделските производители във връзка с включването в допустимия слой на всички заявени от тях земи, респективно неуважаването на направените от тях възражения по заповедта на основание чл. 16б, ал. 1 от Наредба № 105. Тази заповед се явява окончателният завършващ акт на проведената процедура, поради което подлежи на съдебен контрол за законосъобразност. Този извод се подкрепя и от разпоредбата на чл. 16г, ал. 4 от Наредба № 105, съгласно която въз основа на одобрения от министъра на земеделието и храните специализиран слой "Площи в добро земеделско състояние" РА извършва окончателна оторизация и плащания на площ за съответната година и приема заявления за подпомагане през следващата година.Видно от нея РА действа в условията на обвързана компетентност и няма как да извърши окончателна оторизация и плащания на площ за съответната година и да приеме заявление за подпомагане през следващата година, ако парцела на съответното лице не е включен в заповедта по чл. 16г от Наредба № 105. Поради изложеното се обосновава наличието на интерес на жалбоподателя да обжалва Заповед № РД – 09 – 114 от 27.02.2014г. на министъра на земеделието и храните за одобряване на окончателен специализиран слой „Площи в добро земеделско състояние” за кампания 2013г. в частта относно парцели, заявени за подпомагане от търговското дружество със заявление за подпомагане с УИН 22/290513/52034, части от които не са включени с цялата си площ в специализирания слой „Площи в добро земеделско състояние” за кампания 2013г. и да излага твърдения за нейната незаконосъобразност, тъй като с нея се засягат непосредствено негови права, свободи и законни интереси.

Проблема е колкото спорен толкова и изключително важен с оглед големия брой дела ,които са образувани във ВАС във връзка с оспорване на  тази заповед, а така също  и с големия брой пък дела образувани в административните съдилища по повод на уведомителни те писма с които се съобщава на земеделските производители за непризнатите площи и отказ на плащането на субсидиите.
Другия спорен въпрос,който се поставя е свързан с факта,че ако приемем че заповедта за одобряване на допустимия слой е административния акт, който следва земеделските производители да оспорват, какво тогава се случва с уведомителните писма с които им се съобщава кои площи са недопустими и им се отказва плащане. Може ли същите да се защитават с възражения ,че неправилно посочените площи са признати за недопустими, да се събират доказателства в тази насока при наличието на влязъл сила административен акт,а именно заповедта за одобряване на окончателния  допустим слой на площи в добро земеделско състояние.
СХЕМА ЗА ЕДИННО ПЛАЩАНЕ НА ПЛОЩ
Глава четвърта от закона урежда пък спорните въпроси във връзка с прилагане на Схемата за единно плащане на площ за да могат земеделските производители да получат директните плащания за земеделски площи, които ползват по Схемата за единно плащане на площ и по който проблем са разгледани най-много дела, както от административните съдилища в страната, така и от Върховния административен съд по повод касационно обжалване на постановените съдебни решения. 
Особеното тук е това, че със Схемата за единно плащане се определя не само минималния размер на земеделската площ за стопанство и размера на земеделските парцели за които може да се получи плащане, но се и уточнява, че това плащане се извършва от държавния бюджет, като размерът на средствата се определя ежегодно със закона за държавния бюджет.Предвидена е и възможност националните доплащания да бъдат допълвани от Европейския фонд за развитие на селските райони при условията за съфинансиране.
Какво е директно плащане?

Съгласно определението в чл.2, б. „г”. от Регламента № 73/2009 от 19 януари 2009 г. за установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски стопани (Р.№ 73/2009 г.), „директно плащане" означава плащане, което се отпуска пряко на земеделските стопани съгласно схема за подпомагане, посочена в приложение I;

(Регламент № 73/2009 г. е отменен в общия си вид по силата на чл. 72, ал. 2 от Регламент № 1307/2013 г. на Европейския парламент и Комисията и не се прилага считано от 01 януари 2015 г. 
Директните плащания са един от инструментите, чрез които се осъществяват целите на ОСП и специално повишаване конкурентоспособността европейското земеделие. В основата на системата на директните плащания е единното плащане. Това плащане не е обвързано с наличието и вида на производството на определена култура или продукт.То е създадено и се прилага в резултат от реформата на ОСП през 2003 г. когато е въведена нова система, наречена единно плащане или още единно плащане на стопанство (ЕПС). Тази система на плащане остава основна административна мярка и в периода 2014 - 2020 г. Целта е и остава засилване на пазарната ориентация на земеделието, а именно земеделския стопанин да е свободен да вземе своето управленско, инвестиционно решение спрямо пазарните условия, търсенията на потребителя, какво да произведе и предложи на пазара, а не да се ръководи от наличната към даден момент „държавна” – общностна подкрепа за един или друг 

отрасъл на земеделието.  

За България и въобще за новите страни членки, действаше и ще действа до 2020 с различни условности, преходна и опростена система на директно плащане, а именно т.нар СЕПП – схема за единно плащане на площ. Списък на схемите за подпомагане е посочен в приложението към регламента,той е много подробен и относим към всички видове земеделски култури,които са подробно изброени в него.
В случая ни интересува най-вече Схемата за единно плащане на площ (СЕПП), доколкото същата се отнася до България като нова страна членка по см. чл. 2, б. „ж” от Р.73/09 г. и е приложима до 31.12.2020 г., съгласно чл. 36, ал. 1 от Регламент № 1307/2013 г. и Решение 564/31.07.2014 г. на МС, с което е одобрена Концепцията на МЗХ относно прилагането на директните плащания в РБ от 2015 г.  
Тази схема обаче има своето преходно значение и към 2021 същата следва да отпадне и бъде заместена от основната схема, а именно схемата за директни плащания. 

Къде е разликата между плащането на площ 
и плащането на стопанство?
	СЕПП
	СЕП

	Няма задължение да се произвежда или да се използват факторите на производството, но всяка ЗЗ следва да бъде в ДЗЕС
	Площите следва да се използват за селскостопанска дейност и/или за друга, но свързана със селскостопанска дейност- чл. 34 

	Управлението – предвидено е постепенно въвеждане на стандартите  за защита на общественото здраве, здравето на животните и растенията, хуманното отношение към животните, защита на околната сред.
	Кръстосаното спазване е в пълната си сила - ДЗЕС и управление съгласно стандартите за защита на общественото здраве, здравето на животните и растенията, хуманното отношение към животните, защита на околната среда. 


С измененията направени с ДВ, бр. 101 от 22.11.2013 г. бе създадена Глава четвърта ”а”, относно удължаване срока на действие на съществуваща разрешена схема на държавна помощ – Ваучери за гориво за земеделските производители, но тя ще влезе в сила след постановяване на решение на Европейската комисия за удължаване на срока на действие на съществуващата до сега разрешена схема на държавна помощ. В тази глава се определя не само кой от земеделските производители има право на тази помощ, но за първи път се изключват тези от тях, за които е установено, че са нарушили правилата за ползване на ваучери за гориво. Въведени са за пръв път и ограничения за тях, като тези земеделски производители нямат право да подават декларации за срок от две години. Правомощието да издават разрешение по чл. 47е или отказват по реда на чл. 47н, разрешение за ползване такива помощи е предоставено на областните дирекции „Земеделие”.
Следва да се отбележи, че за първи път с измененията на закона извършени с ДВ, бр. 18 от 2006 г., се установява административно наказателна отговорност за нарушения свързани с администрирането на производството на захар и изоглюкоза - за нарушение на квотния принцип и произвеждане на захарни продукти в по-голямо количество от определеното.
Нарушенията се установяват с актове издавани от определени от изпълнителния директор на фонда служители, на които конкретно е възложено извършването на проверките и констатирането на нарушенията. Наказателните постановления се издават от министъра на земеделието и храните и тук вече изрично е посочено от закона, че те подлежат на обжалване по реда на ЗАНН.
С разпоредбата на чл. 51 от закона приета с § 20 от преходните и заключителните разпоредби на ЗИД на Закона за храните ДВ, бр. 59 от 31.07.2010 г. се регламентира нова имуществена санкция, налагана на преработватели или изкупвачи, одобрени по Схема за подпомагане на земеделски продукти съгласно регламент на Европейския съюз или наредба издадена на основание на този закон, които не изпълнят задължението си да преработят земеделските продукти. Тези нарушения се установяват с актове издавани от определени от министъра на земеделието и храните служители, а наказателните постановления се издават от министъра на земеделието и храните или оправомощено от него длъжностно лице. Обжалваното отново е предвидено да се осъществи по реда на Закона за административните нарушения и наказания.
При извършената проверка на съдебната практика констатирах наличието на две съдебни решения - Решение № 101 от 16.06.2010 г. на ОС – Бургас, по административно наказателно дело № 228/2010 г., за подадено заявление от земеделски производител, в което са посочени неверни площи за подпомагане в резултат на което са получени субсидии по ЗПЗП и Наредба № 107/23.08.2006 г. за условията и реда за подаване на заявления по схеми и мерки за подпомагане на площ, издадено от министъра за получаване на европейски средства за подпомагане по Схема за единно плащане на площ (СЕПП) и по схемата за Национално доплащане (НД), но тук в този случай производителя е попаднал под наказателната отговорност по чл. 248а, ал. 2, във връзка с ал. 1 от НК (по този текст от наказателния кодекс е предвидена наказателна отговорност за подаване на документи с невярно съдържание). На земеделския производител с това решение е наложено административно наказание по реда на чл. 78а от НК, а именно глоба от 800 лв. С решение № 173 от 12.10.2010 г. на Бургаския апелативен съд решението за налагане на административно наказание е потвърдено.
Усложненията във връзка с приложението на закона идват от факта, че почти всеки текст от него изисква приемането на съответната наредба – Наредба № 23 от 13.12.2007 г. за управление на националната млечна квота, Наредба № 5 от 27.02.2009 г. за условията и реда за подаване на заявления по схеми и мерки за подпомагане на площ, Наредба № 11 от 06.04.2009 г. за условията е реда за прилагане на мярка 214 „Агроекологични плащания” от Програмата за развитие на селските райони за периода 2007-2013 г. и редица други подзаконови нормативни актове, за които ще стане дума по-нататък в изложението. Това обаче позволява бързо да се създадат условия за прилагането на всеки регламент, включително и новоприетите регламенти. Както се посочи в Закона за подпомагане на земеделските производители изричен съдебен контрол осъществяван по реда на Закона за административните нарушения и наказания е предвиден изрично единствено в разпоредбите на Глава пета относима за административнонаказателните разпоредби по този закон. По принцип не е налице спор в установената съдебна практика, относно вида на актовете, които се издават по реда на ЗПЗП - индивидуални, общи и подзаконови и относно допустимостта на съдебното обжалване макар изрично това в закона да не е посочено, с изключение, както се посочи на актовете по осъществяването на административно наказателната отговорност. Допустимо е и оспорването пред по-горестоящия административен орган.

Този извод следва и от разпоредбата на чл. 29, ал. 3 от закона, която е в сила от 01.07.2012 г. и която предвижда, че министърът на земеделието и храните е компетентния непосредствено по-горестоящ административен орган при оспорване по административен ред на индивидуалните административни актове, издавани по прилагането на този закон.
В тази връзка е и определение № 6126 от 07.05.2013 г. постановено по адм. дело № 12244/2012 г. от тричленен състав на Върховния административен съд.

Предмет на съдебен контрол по това дело е била жалба до съда, срещу мълчалив отказ на министъра на земеделието и храните да се произнесе във връзка с жалба по повод молба на земеделски производител за неизплатени суми по одобрена схема за национални плащания за тютюн. Съдебния състав е приел, че не е налице мълчалив отказ. Счел е следното:

Съгласно разпоредбата чл. 47 от ЗПЗП Разплащателната агенция е компетентната структура, която спазва изискванията на схемите за националните доплащания по реда на Наредба № 21 от 30.06.2010 г. за реда за контрол на изискванията на схемите за национални доплащания към директни плащания. От тук съдът е направил извода,че компетентен да се произнесе по жалбата за неплатени суми е ИД на РА. Едва когато, този орган постанови своя акт, той (актът ), с оглед разпоредбата на чл. 29, ал. 3 от ЗПЗП, ще подлежи на оспорване пред министъра на земеделието и храните. Ако последния не се произнесе в предвидения срок едва тогава ще е налице мълчалив отказ. Предвид установеното съдът е приел, че следва да се прекрати производството и преписката да се изпрати на компетентния орган в случая – директора на Разплащателната агенция. В мотивите си съдът е приел,че ако Директорът на РА между временно се е произнесъл по жалба на земеделския производител, той има възможност на основание чл. 27, ал. 2, т 1 от АПК да обяви административното производство за недопустимо,което фактически означава отказ да се разгледа искане и за жалбоподателя ще бъде налице възможност за оспорване по административен съдебен ред чл. 197 и сл. от АПК. Определението не е обжалвано и е влязло в законна сила.
В този смисъл е и определение № 1666 от 5.02.2013 г. постановено по адм. д. № 15449/2012 г. на 5 чл. състав на Върховния административен съд. Установено е по делото, че земеделския производител е подал заявление за подпомагане до ДФЗ – РА за подпомагане за 2010 г. По това заявление компетентния орган не се е произнесъл. Подадена е била жалба до министъра на земеделието и храните като по-горестоящ административен орган, по която той не се е произнесъл и затова е сезиран съда с жалба срещу мълчаливия отказ на министъра. Тричленния състав на ВАС е приел жалбата за недопустима и е прекратил производството приемайки, че министърът на земеделието и храните не е компетентен да се произнесе по искането за подпомагане, а е горестоящ административен орган по административно обжалване на евентуален административен индивидуален акт постановен по заявлението подадено по реда на чл. 28, ал. 2 ЗПЗП. Приел е, че не е налице мълчалив отказ на министъра и производството е недопустимо, като го е прекратил. В същото време съдът е приел в мотивите си, че липсва изричен или мълчалив отказ на компетентния орган, а именно РА на ДФЗ. Петчленния състав е възприел мотивите на тричленния състав, като е добавил, че наличието на мълчалив или изричен отказ на компетентния е орган РА е подсъден на административния съд.
В този смисъл е и определението по адм. д. № 2019/2012 г., където съдът е приел също, че жалбата до по-горестоящия административен орган е недопустима, тъй като не е налице издаден индивидуален административен акт, който да подлежи на обжалване по реда на чл. 81, ал. 1 от АПК. Съдът е приел, че при първоначална липса на административен акт министърът не дължи произнасяне, а непроизнасянето му не може да се приравни на мълчалив отказ.
В конкретния случай би могло да се спори относно това правилно ли е постъпил съдът прекратявайки производството на основание чл. 159, т. 1 от АПК, съгласно която, ако актът не подлежи на обжалване, образуваното съдебно производство се прекратява.
При установен предмет на спора – жалба срещу мълчалив отказ на по-горе стоящия административен орган, в случая министъра на земеделието и храните да се произнесе по повод подавани молби до ДФЗ – РА за изплащане на субсидии и писмо на зам. изпълнителния директор на РА, че не могат да вземат становище, тъй като това е задължение на Общинските служби по земеделие, би следвало съдът да разгледа жалбата и ако счете, че административния орган няма задължение да се произнася да я отхвърли, като неоснователна или да я приеме като основателна, но с решение по същество на спора. Спор относно компетентността на РА на ДФЗ да се произнася по подадените заявления за подпомагане не е налице. В решенията по адм. д. № 4697/2009 г., адм. д. № 16671/2009 г. също изрично е посочено, че компетентния орган е РА на ДФЗ, т.е. спорът е може ли да се обжалва мълчалив отказ на административния орган да се произнесе по заявленията за подпомагане пред по-горестоящия такъв и допустима ли е жалбата срещу този мълчалив отказ.
От друга страна, когато по-горестоящия административен орган не се е произнесъл в законоустановения срок, в производство по оспорване на административни актове по административен ред, не се формира мълчалив отказ, който да бъде предмет на самостоятелно обжалване. До този извод води разпоредбата на чл. 149, ал. 3 от АПК, съгласно която при непроизнасяне на по-горестоящия орган, от крайната дата, на която е следвало да се произнесе, започват да текат срокове за съдебно обжалване по ал. 1 или ал. 2 от АПК. В този смисъл е определение № 7126 от 27.05.2013 г. на ВАС по адм. д. № 5369/2013 г.

При прегледа на съдебната практика по обжалване на административни актове пред по-горестоящия административен орган не се констатира противоречие относно обстоятелството кой административен акт подлежи на обжалване в случаите когато по-горестоящия административен орган е оставил без уважение жалбата и това е първоначалния административен акт – чл. 98, ал. 2 от АПК. От вида на акта следва да се определя и подсъдността на делото. В този смисъл е определение № 1122 от 28.01.2014 г. постановено по адм. д. № 9193/2013 г., но считам, че този проблем е отработен и не е необходимо подробното му разглеждане.
Основно делата, които са разгледани от административните съдилища и от Върховния административен съд могат да бъдат групирани в три групи:

1. Първата група дела са свързани с прилагането на Наредба № 23 от 13.12.2007 г. с последно изменение с ДВ, бр. 64 от 21.08.2012 г. за управление на националната млечна квота, която наредба е издадена във връзка със Закона за прилагане на Общата организация на пазарите на земеделските продукти на Европейския съюз и Наредба № 63 от 16.05.2006 г. за условията и реда за определяне на квоти за производство на захар и изоглюкоза и реда за осъществяване на контрол върху производството.
Следва да се отбележи, че тези дела са инцидентни и няма наличие на сериозна съдебна практика. Във връзка с прилагането на Наредба № 23 от 13.12.2007 г. за управление на националната млечна квота издадена във връзка с § 9 и чл. 55, ал. 1 от Закона за прилагане на общите организации на пазарите на земеделските продукти на Европейския пазар се установиха няколко разгледани дела по повод издаваните по този ред административни актове. Така например по силата на чл. 26, ал. 1 от наредбата производител на краве мляко, притежаващ индивидуална млечна квота и който не предлага на пазара краве мляко може да подаде заявление до ОД на ДФЗ за продажбата й.
Такъв е казуса по адм. дело № 5383/2013 г. по описа на Административен съд - София-град. Предмет на съдебен контрол е било уведомителното писмо на ИД на ДФЗ, с което жалбоподателят е бил уведомен, че подаденото от него заявление за продажба на индивидуална млечна квота е отхвърлено, тъй като количеството на заявените за продажба индивидуални квоти надхвърля реално закупените количества през квотната 2010/2011 г. Административният орган е приел също така, че самото подаване на заявлението не гарантира продажбата, тъй като тя е обусловена от подадените заявления за закупуване по реда на чл. 25 от Наредба 23. Административния съд е приел, че макар и наименувано, като уведомителното писмо, то представлява индивидуален административен акт, който съдържа всички белези на такъв акт и подлежи на съдебен контрол на всички основания по чл. 146 от АПК. Приел е, че е издаден е от компетентен орган в рамките на правомощията му и постановения отказ е законосъобразен. Съдът е счел, че съгласно чл. 25 от Наредба 23/2007 г., за управление на националната млечна квота производител на краве мляко, който желае да закупи индивидуална млечна квота, подава заявление до ОД на ДФЗ. В чл. 26, ал. 3 е предвидена възможност при неизползване на определената квота същата да бъде предложена за продажба от производителя, както е в конкретния случай. Основния спорен въпрос е относно критерия, по който следва да бъдат уважени подадените заявления – поредността на подадените заявления или предимство да се даде на производителите отговарящи на изискванията на Регламент (ЕС) 853/2004.
Този проблем е дискутиран в решение № 11989 от 01.10.2012 г. по дело № 7271/2012 г. на четвърто отделение на ВАС, като е прието, че прехвърлянето на индивидуални млечни квоти без стопанството на производителя е администрирана и контролирана от РА – чл. 24, ал. 3 от Наредба № 23. В чл. 27 от същата наредба е уреден нормативно случая, когато количеството на заявените за покупка индивидуални млечни квоти надхвърлят количествата на заявените такива за продажба, критерият за уважаване на заявленията е – продажбите да се извършват първо на производителите, отговарящи на изискванията на регламента,а останалото количество да се разпредели пропорционално на останалите производители. При положение, че няма изрична нормативна разпоредба в обратния смисъл, когато заявените за продажба индивидуални млечни квоти надхвърлят количеството на заявените за покупка, какъвто е конкретния случай по делото, то административния орган следва по аналогия (чл. 46, ал. 2 от ЗНА) да даде предимство на отговарящите на цитирания регламент производители, а не да прилага времевия критерий на подаване на заявленията. Решението е потвърдено с решение по адм. д. № 14585/2013 г. от тричленен състав на Върховния административен съд. В решението си тричленния състав на Върховния административен съд е направил подробен анализ приложимата наредба. Характерното по този вид дела е, че компетентността по контрола по прехвърляне на квотите с разпоредбата на чл. 24, ал. 3 от Наредба 23 е прехвърлена на Разплащателната агенция. При разглеждането на този вид дела следва внимателно да се определя предмета на спора, тъй като в едните случа се касае до прехвърляне на индивидуални млечни квоти без стопанството на производителя на краве мляко, а в другите случаи се касае пак до прехвърляне, но вече ведно със стопанството.
Друг по-различен казус във връзка с приложението на млечните квоти е бил предмет на разглеждане по дело № 2679/2012 г. на четвърто отделение на ВАС. Подсъдността в този казус е на ВАС с оглед издателя на акта, защото предмет на съдебен контрол в случая е заповед на министъра на земеделието и храните с която са отнети индивидуални млечни квоти за директни продажби на производителите на краве мляко, които са прекратили дейността си по производство и продажби и не са подали годишни декларации за квотния период съгласно чл. 43 от наредбата. Тази заповед е издадена на основание чл. 48, ал. 1 от Закона за прилагане на общите организации на пазарите на земеделски продукти на Европейския съюз. Съдът е приел, че конкретния случай попада в приложното поле на Наредба № 23, която е издадена във връзка с § 9 от ПЗР на цитирания закон. Съгласно чл. 43, ал. 1 от Наредба № 23 производител, притежаващ индивидуална квота за директни продажби,подава в ОД на ДФЗ по постоянно местожителство годишна декларация за извършените директни продажби,които задължения той има по Регламент (ЕО) №595/2004 г. В конкретния случай заповедта е отменена в частта относима за жалбоподателя по делото, като е прието, че административния орган е допуснал съществени нарушения на административнопроизводствените правила по издаването й, свързани с уведомяването на жалбоподателя. С решение № 12597 от 11.10.2012 г. по дело № 10917/2012 г. петчленен състав на ВАС е оставил в сила решението, като е допълнил мотивите на първата инстанция относно приложимостта на чл. 11, пар. 4 от Регламент (ЕО) 0595/204 г. относно задължителния характер на въведеното изискване държавата членка, чрез съответния орган в конкретния казус ОД на ДФЗ – Варна, да уведоми производителя за задължението му да представи декларация обобщаваща директните му продажби по продукт. В този смисъл е и решението по адм. д. № 2943/2012 г. също на 4 отделение оставено в сила с решение по адм. д. № 492/2013 г. на петчленен състав на ВАС.

Правени са и възражения в хода на процеса пред двете инстанции относно вида на акта – дали се касае до индивидуален административен акт или общ такъв, тъй като се отнася за голям брой производители. Правилно в случая според мен съдебните състави са определили акта като индивидуален административен акт, тъй като той засяга интереси и права на отделни конкретно определени лица (макар и изписани в една заповед), а общия административен акт както знаем е относим за неопределен брой лица.
Във връзка Наредба № 63 от 16.05.2006 г. за условията и реда за определяне на квоти за производство на захар и изоглюкоза и реда за осъществяване на контрол върху производството,действаща от 9.06.2006 г. и по повод прилагането на разпоредбите по чл. 10е до 10 и от Закона за подпомагане на земеделските производители (за разлика от текстовете относими за млечните квоти тези не са отменени и са останали в закона) съдебна практика не бе открита. Отново съдебен контрол върху актовете издавани по реда на закона не е предвиден, но такъв изрично е предвиден в цитираната наредбата, която е издадена на основание чл. 10е, ал. 4 от ЗПЗП. Предвиден е съдебен контрол върху решението, с което се определят квотите за производство на захар и изоглюкоза (по чл. 5, ал. 1) върху решението, с което се намаляват или прехвърлят квотите по чл. 6 като е посочен, че той се осъществява по реда на Закона за административното производство – по всяка вероятност е пропуснато да се извърши промяна с АПК, който е влезнал в сила по-късно от датата на приемане на наредбата.
2. Втората група дела, които са и най-многобройни са във връзка с разпоредбата на чл. 27, ал. 4 от ЗСПЗП и които са свързани с вземанията на Разплащателната агенция, които възникват въз основа на административен акт, като публични държавни вземания и се събират по реда на Данъчно-осигурителния процесуален кодекс. Проблемите които се наблюдаваха при този вид дела могат да бъдат разделени в няколко направления:
- предварително изпълнение
Това беше първия проблем, който бе забелязан по повод на разглежданите дела във връзка с приложението на ЗПЗП. По искане на земеделските производители, първоинстанционните съдилища на основание чл. 60, ал. 4 от АПК, с определение са уважили жалбите, приели са, че е налице допуснато предварително изпълнение на акта и са го спрели. Съдилищата са приели, че разпореждането, с което е допуснато предварителното изпълнение на АУПДВ, не е направено в разпоредителната част на административния акт, с която се определят правата и задълженията на адресатите на акта и начина на изпълнение, а само в мотивите, с което административния орган е нарушил императивното задължение за форма и съдържание на административния акт. В обобщение съдилищата са стигнали до извода, че посочените нарушения са от категорията на съществените, могат да имат неблагоприятни последици към адресата на акта, поради което са приели че е налице акт, който да подлежи на съдебен контрол. В своите решения обаче касационната инстанция не споделя тези съображения на административните съдилища. В своите решение Върховния административен съд счита, че неправилно е прието, че оспорването е предприето срещу акт, който подлежи на съдебен контрол. След като в АУПДВ липсва диспозитив, с който да е допуснато предварителното изпълнение, като наличието на предпоставките за постановяване на такова разпореждане е обсъдено само в мотивите на акта. ВАС е приел, че по този начин не е формирана правно валидна воля за допускане на предварително изпълнение, тъй като за да породи действие, същата следва да бъде обективирана в диспозитива, а не в мотивите на административния акт. Правомощието на административния орган за допускане на предварителното изпълнение на издаваните от него актове е уредено с разпоредбата на чл. 60, ал. 1 АПК. Последната предвижда възможността за постановяване на включено в административния акт разпореждане за предварителното му изпълнение при наличие на определени предпоставки посочени в самата разпоредба, поради което съдилищата е следвало да констатират, че оспорването е без предмет, съответно без правен интерес. В този смисъл са постановените определения по административни дела № 7899/2011 г., адм. д. № 6946/2011 г., 7063/2011 г., 8722/2011 г., 7062/2011 г. от Върховния административен съд, като липсва противоречие в това становище.
- подсъдност – понастоящем считаме, че с изменението на разпоредбата на чл. 133 от АПК проблемите са решени. ???
- процесуално представителство
По закон процесуалното представителство е налице, когато вместо страната и от нейно име едно друго лице извършва и приема извършените спрямо страната действия. В първия случай процесуалното представителство е активно – подаване на жалба, а във втория случай е пасивно – получаване на жалба, съобщения призовки. Процесуалното представителство се отнася до процесуални действия на страната, а те се отправят до съда, затова той трябва да бъде уведомен, че лицето, извършващо действията, участва в процеса не от свое име, а от чуждо име. За да е налице процесуално представителство, достатъчно е действието да се извършва с изявлението, че то се предприема от чуждо име. За подаване на жалба до съда важат изискванията за осъществяване на представителство по пълномощие пред съда, по чл. 18 от АПК във връзка с чл. 32 от ГПК. 
Представителната власт е абсолютна процесуална предпоставка за допустимостта на жалбата, предявена от представителя и обуславя валидността на извършените от или спрямо него процесуални действия, то за нейната наличност съдът следи служебно.

Следователно, представителната власт или следва да бъде доказана от представителя, или представляваният следва да потвърди действията, извършени от него без представителна власт.

Отразяваме този проблем, тъй като редица от касационните жалби по делата бяха подадени от личното име на юрисконсулта без да се посочва, че представлява ИД на ДФЗ и без да представя пълномощно, че е упълномощен да подава касационни жалби. Оставяни бяха без движение, давани бяха указания и по някои от делата бяха постановени прекратителни определения.???

-нарушение на чл. 153 от АПК във връзка с неправилно конституиране на страните

Разпоредбата на чл. 153 от АПК е твърде ясна – страни по делото са оспорващия, органът издал административния акт, както и всички заинтересовани страни. Това са субектите, чието процесуално участие е необходимо и достатъчно за решаването на правния спор и са напълно тъждествени с ищец и ответници по предявен установителен, съответно конститутивен иск. С оглед спецификата на Закона за подпомагане на земеделските производители предвидените правомощия както на ДФЗ, така и на Разплащателната агенция, чиито функции изпълнява съгласно чл. 1, ал. 2, т. 4 от закона се констатираха проблеми при определяне на страните по делата свързани с актове издавани па ЗПЗП.

В редица дела АУПДВ бе издаден от зам. изпълнителния директор на ДФЗ, на когото са били делегирани правомощия със заповед № 01-РД/1288 от 08.04.2011 г. от изпълнителния директор на ДФЗ. В съдебното производство административните съдилища неправилно са конституирали като ответник ИД на ДФЗ, без той да е издател на акта. В съдебното производство по делата обикновено се явява юрисконсулт с пълномощно както подписано от ИД на ДФЗ така и от зам. изп. директор. Съдебните актове са постановени по отношение на ИД на ДФЗ и с диспозитива на решението се отменя акт постановен от ИД на ДФЗ, въпреки че той е постановен от зам. изпълнителния директор. Касационната инстанция в редица свои решения е приела, че съдилищата са нарушили нормата на чл. 153, ал. 1 от АПК относно страните по спора. Конституирания като страна в спора ИД на ДФЗ, който не е издател на акта, го лишава от правото да бъде и надлежна страна по делото. Същият е недопустимо да бъде конституиран нито като страна, нито като представляващ издателя на акта. В административния процес е недопустима подмяната на издателя на акта (субект на административно процесуално правоотношение) с друг административен орган, в т.ч. и йерархически – по-горестоящия по отношение на издателя на акта. В някои дела като страна пък е посочен само ДФЗ, но това също е недопустимо, тъй като ДФЗ, както е посочено, се приема, че това е юридическото лице и то не е нито издател на акта, нито е заинтересовано лице по смисъла на чл. 15 от АПК. В този смисъл е решението по адм. д. №16692/2011 г. на ВАС.
В другия случай пък първоначално делото е започнало с ответника ИД на ДФЗ. Впоследствие ответника е заменен с зам. изпълнителния директор и накрая е конституирана като страна Разплащателната агенция – адм. д. № 8402/2012 г. на ВАС. И в двата посочени казуса касационната инстанция е обезсилила решенията.

Проблем имаше и във връзка с касационните жалби – повечето от тях бяха подадени от ДФЗ без да се посочва, че се подават от ИД на ДФЗ, а другите пък бяха подадени от името на ИД на ДФЗ. И в двата случая становището на съдиите от трето отделение бе, че така подадени жалбите са недопустими. ИД на ДФЗ след като не е бил страна по делото няма право на жалба като е прието, че липсата на процесуална легитимация на ИД на ДФ в касационното производство се обосновава с това, че са делегирани правата на свой подчинен орган и въпреки че не се лишава от тях, това не го превръща в страна по делото, защото не е издател на акта. В допълнение съдиите приемат, че делегиращият административен орган няма право на жалба и по чл. 210, ал. 2 от АПК, която се отнася за лица, а не за административни органи и неговото участие не е необходимо с оглед разпоредбата на чл. 177, ал. 1 от АПК, тъй като при отмяна съдебното решение има сила по отношение на всички. В този смисъл са постановените определения по адм. д. № 16105/2011 г., адм. д. № 15082/2011 г., адм. д. № 3717/2012 г.

Тези доводи не бяха приети от петчленните състави на Върховния административен съд, които в определение по адм. д. № 5635/2012 г., приемат, че ИД на ДФЗ, въпреки че е делегирал правата си, не е бил конституиран като страна по делото, а според петчленния състав това е трябвало да стане по силата на чл. 153, ал. 1, предложение второ на АПК съдебното решение ще има сила по отношение на всички „но след влизането му в сила неправилно е изключен делегиращия орган, като заинтересована страна по силата на чл. 153, ал. 1 предложение трето и по силата на чл.210,ал.2 АПК”. Петчленния състав се е мотивирал и с това, че делегирането на властнически правомощия като публичноправен институт в правната теория се характеризира, като задължително (възникнало въз основа на административен акт) активно (представителят е задължен само да извършва правни действия вместо представлявания) и ограничено (само да издава и подписва конкретни актове). Петчленния състав на ВАС е направил и подробен анализ и на разпоредбата чл. 210 на АПК, като е приел, че неправилно тя е тълкувана, като относима само за лица, а не и за административни органи. Прието е, че тричленните състав са дали стеснително тълкуване, тъй като едва ли законодателят посочвайки „лица„ е имал предвид само физически или юридически лица, изключвайки априори административните органи респективно организации.
В определението по адм. д. № 7628/2012 г. петчленния състав на Върховния административен съд, е посочил, че макар и касационната жалба да е подадена от ДФЗ, то следва да се приема, че той се представлява от изпълнителния директор и с подобни мотиви е прието, че следва да се приема касационната жалба за допустима. В този смисъл са и определенията по адм. д. № 9996/2012 г. и № 8903/2012 г. също на петчленен състав на ВАС.
С оглед на това и тричленните състави коригираха практиката си и приехме, че така подадените касационни жалби са допустима.

Съдилищата следва да имат предвид Тълкувателно решение № 4 от 22.04.2004 г. по т. д. 4/2002 г на ОС на ВАС във връзка с делегиране на права и заместване.
- допуснати процесуални нарушения – чл. 59, 26, 28, 34 и 36 от АПК и нарушения на материалния закон.
Този вид дела са най-многобройни. Законът за подпомагане на земеделските производители не съдържа правила за установяване на публични вземания, поради което то подлежи на установяване по реда за издаване на административен акт, предвиден в Административнопроцесуалния кодекс (чл. 166, ал. 2 ДОПК). Затова в хода на цялото производството административния орган е длъжен да спазва регламентираните с този кодекс процесуални норми. Тъй като органът не е следвал установения процесуален ред и допуснатите от него процесуални нарушения на производствените правила по издаването на акта са съществени, направеният от административните съдилища извод за незаконосъобразност на административния акт са правилни и споделени от касационната инстанция. В тази посока противоречие в съдебната практика не са констатирани. По силата на чл. 59 от АПК индивидуалният административен акт, какъвто безспорно е АУСПДВ следва да съдържа като задължителен реквизит фактически и правни основания за издаването му, т.е. да е мотивиран. Касационната инстанция в хода на съдебната проверка е приела за основателни мотивите на първоинстанционните съдилища, че административния орган позовавайки се единствено на „новополучена информация в ИСАК, с която РА е длъжна да се съобрази”, съгласно която са намалени площите годни за подпомагане, не може да се приеме, че акта е мотивиран, след като никъде в него не са индивидуализирани площите, които органът счита за недопустими за подпомагане, техния размер, причините, методиката, въз основа на които е прието, че са недопустими за подпомагане. В тази връзка следва да се има предвид и ТР № 16/1975 г. на ОСГК на ВС, което не е отменено, и според което фактическите основания за издаване на акта могат да се съдържат и в други документи приложени в административната преписка. В своите решение Върховния административен съд е приел, че липсата на изложени в акта мотиви не могат да се санират чрез събиране на доказателства и установяване на фактическите основания за постановяването му за първи път в съдебната фаза. Съдилищата са приели още, че са допуснати съществени нарушения на императивните изисквания на разпоредбите на членове 26, 28, 34, 36 и 35 от АПК – като административният орган не е уведомил земеделския производител за започване на производството по издаване на акта, не му е осигурил достъп до новопостъпилата информация от ИСАК, на база на която е преценено наличието на недължими суми. По този начин земеделския производител е бил лишен от възможност да участва в административното производство. Общия извод, до който стигат съдилищата е, че това са съществени процесуални нарушения които водят до незаконосъобразност на оспорения акт. В този смисъл са решенията по административни дела на Върховния административен съд – трето и четвърто отделение, както следва: адм. д. № 4571/2012 г., 11387/2011 г., 4378/2012 г., 4240/2012 г, адм. д. № 11411/2011 г., адм. д. № 5285/2012 г. адм. д. №734582012 г.
Единствено по адм. д. № 10823/2012 г. съдебния състав е приел, че посочените нарушения на административно производствените правила и констатираните нарушенията на материалния закон са толкова много и съществени, че в съвкупност правели издадения административен акт нищожен. Действително в практиката няма ясни критерии, по които да се установява нищожността на един административен акт. Като цяло обаче, че той трябва да е засегнат от толкова тежък порок, който да прави невъзможно и недопустимо оставането му в правната действителност. Нищожният административен акт не поражда никакви правни последици за адресатите и за да не създава правна привидност, че съществува, при констатирани основания за нищожност съдът следва да го отстранява от правния мир чрез прогласяване на неговата нищожност. Нищожността е форма на незаконосъобразност. В зависимост от степента на допуснатия на допуснатия от административния орган порок, актът се преценява или като нищожен, или като незаконосъобразен. В този смисъл може да се има предвид книгата на проф. д-р К. Лазаров – Недействителност на административните актове – издание на „Сиела„ 1998 г.
По отношение на установените нарушенията на материалния закон не се констатира различие в приетото от съдилищата. Съобразно чл. 27, ал. 3 от Закона за подпомагане на земеделските производители, Разплащателната агенция е длъжна да предприема необходимите действия, когато трябва да събере недължимо платени или надплатени суми по схеми за плащане и проекти, финансирани от европейските фондове и държавния бюджет, както и глобите и другите парични санкции, предвидени в Законодателството на Европейския съюз. Неправомерно получените суми подлежат на възстановяване, освен ако компетентните органи не са допуснали грешка при оторизирането им и ако грешката е от такъв характер, че да е очевидна за земеделския производител. За да се приеме, че получените суми са недължимо платени и подлежат на възстановяване следва да се провери и не е ли налице умишлено деклариране на повече площи.
Този извод се налага разпоредбата на чл. 73, § 4 от Регламент (ЕО) № 796/2004 г. и разпоредбата в чл. 80, § 3, ал. 1 от Регламент (ЕО) № 1122/2009 г преповтарящ изцяло разпоредбата на чл. 73 относно невъзстановяването сумите – обобщения извод ВАС е направил с решението си по адм. д. № 1801 /2012 г.
От друга страна по адм. д. № 13749/2011 г. на ВАС, трето отделение, освен доводите за липсата на неправомерно поведение на земеделския производител, което изключва връщане на получените суми, съдът е констатирал и нарушение на чл. 26а от ЗПЗП, според който РА е длъжна да извършва проверки на място, което не е сторено и е отразено и в самия акт, че данните са на общинската служба „Земеделие”. Тази разпоредба не предвижда селективност и изборност при проверките на лицата ползващи схемите и мерките за подпомагане на Общата селскостопанска политика и не поставя под условие допустимостта за подпомагане от извършването или неизвършването на проверка на място на лицата,ползващи схемите за подпомагане. След като изрично тези земи под код 6 са били изключени от подпомагане правилно е преценено, че се касае до грешка на компетентните органи и акта е отменен.
По друга група дела във връзка с обжалване на издадените АУПДВ първоинстанционните съдилища са прогласили нищожността им, като са приели, че липсва компетентност на издателя на акта. Прието е, че подписалия АУПДВ зам. изпълнителен директор не е имал материалната компетентност, тъй правомощията на ИД на ДФЗ са уредени в разпоредбите на чл. 20 и чл. 20а от Закона за подпомагане на земеделските производители, където изрично е записано, че ИД на ДФЗ е изпълнителен директор на РА. В този смисъл съдилищата са приели, че правомощието за издаване на административния акт е само на ИД на ДФЗ и той не разполага със законова възможност да делегира правата си.
По делата № 6135/2012 г., 447/2012 г. и № 154/2012 г. касационната инстанция е установила, че неправилно първоинстанционния съд е приел, че издадения акт е нищожен. От съдържанието на самия акт е било видно, че подписа на зам. изпълнителния директор е поставен като „зам. изпълнителен директор„ т.е. действа вместо изпълнителния директор, а не упражнява свои собствени права възникнали по силата на делегиране на правомощия. Актът в мотивната си част също не е съдържал информация от кой административен орган се издава. Данни за това от кого е подписан, се извлечени от частта, съдържаща подписа на издателя. С оглед тава касационната инстанция правилно е приела, че при липса на изрично посочване в мотивната му част на това, че актът се издава от зам. председател по силата на предоставени му правомощия и от начина на подписване посочен по-горе, се налага извода, че процесния акт е издаден от зам. изпълнителния директор в качеството му на заместник, т.е. по заместване. Решенията ВАС е отменил и е постановил нови по същество на делото с отмяна на акта като незаконосъобразни поради нарушения на материалния и процесуалния закон.
По други две дела № 10627/2012 г. и адм. д. № 15104/2012 г. съдилищата са изхождали от факта, че компетентността за издаване на АУДПВ е проявление на специализирана функция, извън основните функции, които има ИД на ДФЗ, поради което правомощието за издаване на тези актове не може да се извлече от общата компетентност на ИД, която той притежава като ръководител на ДФЗ, и която се определя от задачите, възложени на институцията. При отсъствие на норма, която урежда изрично съответното правомощие на ИД на ДФЗ, компетентен да издава актовете за установяване на публични държавни вземания е този орган, който е бил определен по реда на чл. 166, ал. 2, изр. последно от ДОПК. Като докладчици по темата считаме, че това е най-правилната обосновка относно компетентността на органа издаващ АУПДВ.
Третата група дела, които се очертаха като постъпления във Върховния административен съд по ЗПЗП са свързани със заповеди, с които са отказани плащания на земеделските производители във връзка със сключени договори за подпомагане по различните програми. Тъй като отказите за плащане на помощта или намаляването им е постановен със заповед и във връзка със сключени договори съдилищата са поставили въпроса доколко е налице ИАА и в повечето случаи производството по делото е било прекратено.
От този вид е казуса по дело № 733/2013 г на Административен съд - Врана, което е свързано с постановена заповед от директора на ОД на ДФЗ, с която на основание чл. 20а, ал. 2 от Закона за подпомагане на земеделските производители и във връзка със заповед на ИД на ДФЗ за делегиране на права и на основание чл. 33, ал. 1 от Наредба № 9 от 03.04.2008 г. за условията и реда за предоставяне на безвъзмездна финансова помощ по мярка „Създаване стопанства на млади фермери„ от Програма за развитие на селските райони за периода от 2007 г. -2013 г., с която е отказано изплащане на финансова помощ, представляващо второ плащане по договор № 8/112/01518 от 24.07.2009 г. По този договор сключен между фонда и жалбоподателя се предоставя безвъзмездна финансова помощ за инвестиции по мярка „Създаване на стопанства на млади фермери”. Първоначално производството по делото е било прекратено от съда с определение, като съдът е приел, че не е налице индивидуален административен акт, тъй като плащането е по договор и правоотношенията са облигационни, а не административни. С определение № 8785 от 18.06.2013 г. по дело № 6738/2013 г. на ВАС, тричленен състав е приел, че макар и да се основават на договор отношенията не са облигационни, страните не са равнопоставени и отношенията са административни. Това е така тъй като по посочената наредба едната страна в случая ДФЗ има право едностранно да определя окончателния размер на помощта която се отпуска, т.е. нейното изявление поражда промени в правната сфера на другата страна, но не в реализация на субективно потестативно право, а като акт на властническо изявление издадено при определени в специална наредба правила и ред. Съдът е счел, че това право е елемент от нормативно определени правомощия на административния орган, включително и с правото да ги делегира, а не субективно право на частноправния субект – страна по договора. По тези доводи съдебния състав е приел, че се касае до ИАА отменил е прекратителното определение и е върнал делото за продължаване на съдопроизводствените действия. Делото е решено по същество и е висящо пред касационна инстанция.
От анализа, който правим във връзка с прилагането на Закона за подпомагане на земеделските производители, се стига до извода, че този вид дела като постъпления ще растат и за в бъдеще и във връзка с прилагането на европейското законодателство стават все по-сложни, като голяма е и нашата отговорност относно постановените решения. Понастоящем голямо е постъплението във връзка обжалване на Уведомителните писма, с които е постановен отказ за подпомагане по различните категории и схеми. Все още по този вид дела няма постановени касационни решения и те са висящи, но следва да се споменат по-характерните такива.
Така например по адм. д. № 10687/20011 г на АССГ образувано пред него по спор за подсъдност - с определение по адм. д. № 2508/2011 г., Бургаският адм. съд, е приел, че делото е подсъдно на АССГ, тъй като уведомителното писмо е акт на ИД на ДФЗ и съгласно чл. 133, ал. 1 от АПК делата се разглеждат от адм. съд в района, на който е седалището на органа издал оспорения акт. Делото е било прието за разглеждане от АССГ. Предмет на съдебен контрол е УП с което е отказано изцяло финансиране по Схемата за единно плащане на площ (СЕПП) и Схемата за плащания на земеделски стопани за природни ограничения в планински райони (НР2) За 2010 г е прието, че има недопустима площ и по двете схеми. Проблем по делото е бил и характера на писмото дали то е ИАА. Съдът е приел, че писмото представлява ИАА, тъй като с него се отказва плащане. В случая делото е разгледано по същество с назначаване на експертизи от агроном и от геодезист, при което действително е установено, че част от заявените за подпомагане площи са недопустими, тъй като съдържат дървета и храсти и е отхвърлил жалбата. Прието е още, че макар че по силата на чл. 170 от АПК административния орган да носи доказателствената тежест да установи законосъобразността на оспорения акт това не освобождава заявителя да докаже че отговаря на изискванията за подпомагане – делото е висящо по к.ж.
Административно дело № 9231/2013 г. на АССГ - съгласно чл. 24, ал. 3 от Наредба № 105 от 22.08.2006 г. за условията и реда за създаване и поддържане, достъп и ползване на Итегралната система за администриране и контрол (ИСАК), обхвата на административните проверки проверки включва: т. 1 проверки за допустимост на кандидата и на земеделските площи, 2. кръстосани проверки между данните в заявлението и отделните регистри и 3. кръстосани проверки между отделните заявления. Предпоставките за плащане са определени в чл. 43, ал. 1 от ЗПЗП. Приел е, че несъставянето на контролен доклад и неуведомяването на жалбоподателя за него, съгласно чл. 32, § 2 от Регламент (ЕО) № 73/2009 г. на Съвета относно кръстосано спазване, модулация и интегрираната система за администриране и контрол по схемите за директно подпомагане на земеделските производител. Прието е, че след като на производителя е дадена възможност да се запознае с определения слой „допустими площи„ за 2-12 г. и да подаде възражения преди издаването на акта нарушението не е съществено още повече че в съдебното производство той има възможност да защити правата си.

Интерес предизвиква и казуса по адм. д. № 11581/2011 г. на Кюстендилския административен съд – Уведомителното писмо е отменено. Съдът е приел, че е въпрос на практическа организация на дейността на РА и териториалните им звена, информацията, налична в ИСАК, въз основа на който се постановяват УП, да съответства на действителното положение на стопанствата, за да се избегнат злоупотреби и постановяваните актове да са фактически обосновани. Във всички случаи субсидията се полага за извършена дейност, а не за начина, по който се отчита автоматизираната система. Приел е още, че при несъответствие на данните, записани в системата и установените действителни факти за стопанството, следва да се вземат предвид тези действителни факти. Непълнотата на информацията на ИСАК е била отстранена с предоставените от земеделския производител факти и не вземането и предвид представлява неизпълнение на чл. 35 и 36 от АПК, като е отменено писмото.
В друга група дела във връзка с обжалването на УП, с които се отказва финансиране за 2009 г. издадени на основание чл. 37, ал. 2 от Закона за подпомагане на земеделските производители и във връзка с чл. 28, ал. 1 от Регламент (ЕО) № 796/2004 за подпомагане по Схемите и мерките за директни плащания за 2009 г., административния орган се е обосновал в мотивната част на административния акт с факта, че издаденият в тази връзка АУПДВ е бил отменен по съдебен ред поради допуснати процесуални нарушения по издаването му, и в съдебните решения и на двете инстанции не се съдържат мотиви по същество на спора – а именно относно размера на допустимите площи за подпомагане. От тук административния орган е извел извод, че по същество не е налице спор относно размера на допустимия слой и тъй като не съществува възможност за принудително възстановяване на изплатената помощ е отказано финасиране. Такъв е казуса по дело № 5818/2013 г. на АССГ, като съдът е приел, че в конкретния случай писмото е нищожно на основание чл. 177, ал. 2 от АПК. Мотивирал се е със силата на присъдено нещо на съдебното решение, с което е отменен АУПДВ,като е приел че процесното писмо представлява по съществото си повторно издаден индивидуален административен акт със същото съдържание като отменения АУПДВ, поради което не може да породи последици. Съдът е счел, че съдържанието на двата акта е еднакво, тъй като са разпоредели същите права и задължения на същите фактически основания - по общо заявление за плащане на площ УИН 28/150609/26556 от 11.05.2009 г. за кампания 2009 г. Тъй като със съдебното решение преписката не е върната за ново произнасяне, съдът е приел, че не може да се приеме, че е налице незавършено производство по издаване на ИАА, което да направи възможна нова проверка на фактите и обстоятелствата и постановяване на нов акт. От друга страна съдът за разлика от административния орган, е приел, че спорът е решен по същество с изложените мотиви за наличие на основание за прилагане на разпоредбата на чл. 73, § 4 от Регламент (ЕО) № 79682004 г., съгласно който задължението за възстановяване посочено в § 1 не се прилага, ако плащането е извършено погрешка на компетентните власти или друг орган и ако грешката не може да се установи по друг начин. Прието е и нарушение на чл. 80 от Регламент (ЕО) №1122/2009 г. на Комисията от 30.11.2009 г., според който дори да са налице основания за връщане, ако грешката се отнася до фактически елементи, свързани с изчисляването на плащането, връщането не се изпълнява, ако решението за възстановяване не е било съобщено до 12 месеца след плащането. Затова съдът е приел уведомителното писмо за нищожно, постановено в противоречие на влязъл в сила съдебен акт.
В друго решение по адм. д. № 9997/2013 г. също на АС – София-град, постановено в горния смисъл, съдът допълнително е развил освен тези мотиви които цитирахме и други за липсата на възможност за административния орган да пристъпи към възобновяване на производството по реда на чл. 99 АПК. Считам, обаче, че тук разсъжденията на съда изложени в мотивите са неправилни. Следва да се постави се въпроса дали въобще може да се прилага тази разпоредба с оглед на факта, че актът е бил обжалван пред съда.
Поставя се въпроса след постановено съдебно решение, с което е отменен АУПДВ може ли да се търси защита по реда на чл. 301 от АПК (този проблем бе поставен по дело № 15479/2013 г., ние не отговорихме;) ……….. според мен този ред е неприложим. Първо за това,че както посочехме по-горе в изложението въпреки че е обсъждан въпроса за предварително изпълнение чрез прихващане в диспозитива на актовете няма такова разпореждане а защитата по чл. 301 от АПК е за вреди причинени на граждани и организации от незаконно принудително изпълнение а такова в конкретния случай няма – има издаден АУПДВ ,който е обжалван но няма извършени действия по изпълнението. т. е. чрез защитата по чл. 301 от АПк не би могло да се постигне целта – изплащане на субсидиите.
 Интересен е казуса по адм.д. №2374/2011г. на Административен съд –Бургас. В конкретния случай се претендират вреди по ЗОДОВ от ДФЗ –разплащателна агенция представляващи обезщетение за забава в размер на законната лихва затова че ответникът е платил на ищеца субсидии за подпомагане по СЕПП и НР 2 с 14 месечно закъснение, а съгласно  § 29 от Регламент 73/2009 начислените суми е следвало да бъдат платени до 30.06.2010 г. съдът е приел че не са налице пропуснати ползи до толкова доколкото ищецът  не е разполагал със субсидията за 2009г. навреме. Съдът е приел,че с оглед спецификата за която се изплаща сумата за извършване на селскостопанска дейност не би могло да се приеме че  върху тази сума изплатена за подпомагане текат лихви които да представляват пропуснати ползи. Делото е висящо понастоящем по касационна жалба във ВАС.
Проблем с подсъдността във връзка с измененията на разпоредбата е възникнал по адм. д. № 209/2014 г. на АССГ – производството е било образувано по жалба на управителя на „СТЕЛ БГ„ със седалище на управление с. Царацово, срещу заповед на ИД на ДФЗ, с което е отказано плащане безвъзмездна помощ по ЗПЗП по мярка „Подкрепа за създаване и развитие на микропредприятия„. С определението Адм. съд – София-град, е приел, че съгласно чл. 133, ал. 1 от АПК – изм. с ДВ, бр. 104/2013 г. делата по оспорване на ИАА се разглеждат от административния съд по седалището на териториалната структура на административния орган, издал акта и в чийто район се намира постоянният или настоящият адрес или седалище на жалбоподателя съдът се е позовал и на Устройствения правилник на ДФ „Земеделие„ относно структурата му, като е приел че делото е подсъдно на АС – Пловдив. Съдът в Пловдив е повдигнал препирня за подсъдност позовавайки се на факта, че делото е образувано преди изменението с оглед датата на постъпване на жалбата. С определение по адм. д. №3015/2014 г., ВАС е приел, че компетентен да разгледа делото, е Адм. съд – Пловдив, като се е позовал § 3 от ПЗР на ЗИД на АПК в сила от 04.01.2014 г., според който неприключилите дела, се разглеждат от съдилищата където са образувано, а в конкретния случай образуването на делото в Адм. съд – София-град, е след изменението. Както посочихме по-горе в изложението не считаме, че това ще създаде проблем след изменението на закона.
Правния режим за заявленията за подпомагане е уреден в Наредба 5 от 27.02.2009 г.
Тази Наредба се издава на основание чл. 32 ал. 5 от закона за подпомагане на земеделските производители

Основната група дела ,които са разгледани във връзка с условията за подаване на заявления за подпомагане са свързани с приложението на чл. 2а от Наредбата относно обстоятелството кои  физически и ЮЛ,следва да се приемат за ползватели  на земеделски площи подлежащи на подпомагане по реда на ЗПЗП. Разпоредбата на чл. 17, ал. 6 от Наредба № 5 от 27.02.2009 г. за условията и реда за подаване на заявления по схеми и мерки за директни плащания, задължава административния орган да откаже плащане, когато за една и съща площ, за която е установено застъпване, са предоставени документи по чл. 2а, ал. 2, доказващи правото на ползване от двама или повече от кандидати.В тия случаи наредбата е предвидила процедурата по чл. 17 и чл.18 от наредбата с оглед изясняване на спора и ако това не се изпълни се постановява отказ за плащане. 

Спорния въпрос, който е възникнал в хода на съдебните процеси е във връзка с правомощията на административния орган,когато две или повече лица са подали заявление,че ползват спорните имоти.
 Съдебните състави са обединени около извода, че административният орган може да преценява само формалната редовност на представените документи и не е задължен от законодателя да изяснява в това производство кои твърдения и на кой кандидат са доказани. Това е застъпено в редица дела  както на трето отделение така и на четвърто отделение
Четвърто отделение -адм.д. 5938/2013 г.,адм.д. №5941/2013 г. , адм.д. № 359/2014 г. , адм.д. №5562/2013 г. , адм.д. № 14586/2013 г. и адм.д. № 286/2014 г. на  трето отделение, където в мотивите си съдиите приемат ,че -  „Съгласно чл. 43,ал. 3 т.5 от ЗПЗП и чл. 17 от Наредба №5 разплащателната агенция намалява размера на плащането или отказва плащане по СЕПП и НР1 когато за една и съща площ са подадени две или повече заявления и застъпването на площи не е отстранено. При положение ,че две или повече лица са подали заявление, че ползват спорните имоти,не е в правомощията на административния орган да преценява законосъобразността на представените документи.”  
Проверки по отношение на условията за плащане.
Видиве проверки. Намаляване и редукции.
Административните проверки включват всички видове проверки за избираемост на кандидата и допустимост на стопанството. Те включват кръстосаните проверки, които се извършват автоматично от Интегрираната система за администриране и контрол (ИСАК), както и вътрешни проверки в отделното заявление. Системата проверява всички подадени заявления за плащане. 

В случай че в подаденото заявление се установи, че има площи, заявени от повече от един земеделски стопанин, Разплащателна агенция изпраща на кандидатите уведомителни писма за установените застъпвания. Кандидатите за подпомагане трябва да се явят в срок до 20 работни дни от получаването на писмото, но не по-късно от 01 декември на кодината на кандидатстване в съответната Областна дирекция (ОД) на ДФ „Земеделие” за разрешаване на конфликта и да представят документи по чл. 2а, ал. 2 от Наредба 5 от 27.02.2009 г. за условията и реда за подаване на заявления по схеми и мерки за директни плащания, доказващи правно основание за ползване на земята. Когато кандидатът се яви в регламентирания срок той попълва „Декларация за изясняване на принадлежността на площи, заявени от повече от един земеделски стопанин” и прилага документите, доказващи правото на ползване на застъпените площи. Когато никой от кандидатите не е предоставил документи, доказващи правото на ползване на застъпените площи, Разплащателната агенция след прилагане на процедурата по чл. 18 от Наредба 5 от 27.02.2009 г. за условията и реда за подаване на заявления по схеми и мерки за директни плащания отказва изплащането на субсидии за застъпената площ на всички кандидати и им налага санкции съгласно чл. 58 от Регламент № 1122/2009. Когато само един от кандидатите е предоставил документи по чл. 2а, ал. 2, доказващи правното основание за ползване на застъпените площи, Разплащателната агенция одобрява изплащането на субсидия на него за площите, за които е доказал правно основание за ползване. За останалите застъпени площи Разплащателната агенция след прилагане на процедурата по чл. 18, ал. 1 от Наредба 5 от 27.02.2009 г. за условията и реда за подаване на заявления по схеми и мерки за директни плащания отказва изплащане на субсидия на всички кандидати и им налага санкции съгласно чл. 58 от Регламент № 1122/2009.

При наличие на над-декларирани площи (т.е площи, които не се използват и не се обработват от дадения земеделски стопанин и се смятат за недопустими за подпомагане или двойно заявени площи, за който не е доказано основанието на ползване), на земеделския стопанин се начисляват санкции върху площта, с която е кандидатствал за субсидия. Тези санкции се разделят на няколко групи, спрямо това каква част от декларираната земя е допустима за субсидия. Според разпоредбите на регламентите, санкциите поради над-деклариране са четири вида в зависимост от процентната разлика на над-декларираните площи спрямо допустимите за изчисление площи, както следва:
·         Ако разликата е до 3% или до 2ха - субсидията се изплаща на база на допустимата за изчисления площ – допълнителни санкции няма; 
·         Ако разликата е над 3% или над 2 ха, но до 20% - площта, която трябва да се санкционира се определя на база на над-декларираната площ, която се умножава по две преди да се извади от допустимата за изчисления площ. Така се получава крайната площ, за която се изчислява субсидията; 
·         Ако разликата е над 20%, но до 50% - не се изплаща субсидия за схемата и/или мярката – санкционира се цялата допустима за изчисляване площ; 
·         Ако разликата е над 50% - не се изплаща субсидия за схемата и/или мярката – санкционира се цялата допустима за изчисляване площ – и 

    Интересен и казуса а разрешен по адм.д. 61 77/2011 г. на четвърто отделение.

Съдебното производство се е развило по реда на чл.257 от АПК, изискваща бездействие на административния орган по задължение, произтичащо пряко от нормативния акт. твърденията на жалбоподателя са били в насока за такова бездействие от страна на административните органи които не са му осигурили   формуляр от заявлението за кандидатстване,отказали са регистрация и не са въвели данните му в системата за регистрация на заявленията.

С първоинстанционното решение № 65 от 14.02.2011г. е  отхвърлена жалбата на Пламен Иванов Камбуров срещу следните  бездействия на  Общинска служба по земеделие - Хасково: 1/ По чл. 5, ал.1 от Наредба №5/27.02.2009г. за условията и реда за подаване на  заявления по схеми и мерки  - да му предостави  формуляр  на заявление за регистрация, попълнен с наличните за него данни за предходната 2008г.; 2/  По чл. 7, ал. 2 от  същата  наредба и  чл. 32, ал. 2, т.4 от Устройствения правилник  на Министерството на земеделието и храните /отм./ - да регистрира в Системата за идентификация на земеделските парцели, ползваните от жалбоподателя земеделски площи /блокове на земеделско стопанство и земеделски парцели/ за Кампания 2009 г.  в общ размер 262,90 ха; 3/ По чл. 9, ал. 3 и чл. 10, ал. 1 и ал. 2 от същата наредба - да приеме заявлението за регистрация и въвеждане на съответните данни  от него в Системата за регистрация на кандидатите и на заявленията за подпомагане и след като  общото  заявление за плащане на площ получи  УИН, да бъде разпечатано в  3 екземпляра и  предоставено за подпис; 4/ По  чл. 10, ал. 3 от същата наредба - при  невъзможност за въвеждане на данните  от заявлението на жалбоподателя за регистрация в електронен вид в негово присъствие, да му  предостави вх. номер с дата и да  насрочи две дати за окончателното въвеждане на данните  в Системата за регистрация на кандидатите и на заявленията за подпомагане, за получаването на УИН и за разпечатване на попълнен формуляр на общо  заявление  за  плащания на  площ в 3 екземпляра, които да подпише; 5/ По чл. 10, ал. 7 от горепосочената наредба и чл. 32, ал.2, т.5 от Устройствения правилник на МЗХ /отм./ - да предаде заявлението за регистрация и общото  заявление за  плащания на площ и придружаващите го документи в Областната разплащателна дирекция - Хасково срещу  надлежно попълнен и подписан приемо-предавателен протокол; 6/ По чл. 6 от същата  наредба и УПМЗХ /отм./ - да му окаже необходимото съдействие при попълване на  заявленията, идентифициране и регистриране  на ползваните от жалбоподателя площи. 

За да достигне до този резултат Административният съд - Хасково е приел за безспорно обстоятелството, че  жалбоподателят  след като е подал  заявление за корекция на данни  в СИЗП  на 11.03.2009г., той не  се е явил в законния срок до 15.05.2009г.  за да подаде заявлението си за регистрация и заявлението за подпомагане. Първоинстанционният съд е преценил, че  жалбоподателят не се е явил по независещи от  ОСЗ - Хасково причини да  подаде заявленията си в посочения срок, поради което за  ответната  служба не са възникнали задълженията, визирани в раздел  ІІІ от приложимата Наредба №5/27.02.2009г. за условията и реда за подаване на  заявления по схеми и мерки за подпомагане на площ  /обн. ДВ, бр. 22 от 2009г., в сила от 01.03.2009г./  От тук е изведено заключение, че  въпреки, че  всички  сочени от жалбоподателя задължения са регламентирани в нормативен акт,  те са обусловени от активното поведение на  земеделския производител да се яви в ОСЗ и да подаде заявлението си в срок до 15.05.2009г., което в конкретния случай не е осъществено, поради заболяване на  жалбоподателя. 

Касационната инстанция ВАС е приела ,че АС точно е установил, че  предмет на  делото са  претенции, имащи  характер на  осъдителни  искове, предявени с правно основание чл. 257 от АПК.  За да   се уважи такъв иск следва  да е констатирано  неправомерно поведение на административния орган, което да  се  изразява в    неизпълнение  от негова страна   на задължение да извърши  определени  фактически действия. В случая следва да  се установи бездействие, с което  ответникът да  е нарушил субективно право, уредено в нормативния  акт и  с това да е  влошил неблагоприятно положението на лицето, чрез неизплащане  на полагащите му се субсидии за обработваеми земеделски площи.  Установено е било, че жалбоподателят е пропуснал да подаде заявление за подпомагане по схемите и мерките в срок до 15.05.2009 г., който  факт, който не се оспорва и от него.  Основният спор между страните  е дали  Общинската служба по земеделие - Хасково е извършила необходимите действия да уведоми жалбоподателя и доколко тези бездействия са вменени  на административния орган, като негово пряко задължение по Наредба № 5 от 27.02.2009 г., относима към настоящата  хипотеза. За да разреши спора съдът правилно е анализирал писмените и устните доказателства и  условията за кандидатстване за директни плащания, посочени в чл.2, ал.1 и ал.2 от  горепосочената  наредба. В мотивите на  обжалваното решение  точно е отразено, че ОСЗ - Хасково е изготвила график на желаещите да регистрират в СИЗП от 30.03.2009г. до 15.05.2009г., който  е бил поставен на три  места в службата  и за  посочената  в графика дата жалбоподателят не е бил канен  да се  яви по телефона, защото  такова задължение служителите в  ОСЗ  нямат предвидено в приложимата наредба. С оглед на това, че  срокът за подаване на заявлението е пропуснат по независещи от службата причини,  настоящият съдебен състав счита, че  изводите на  пъроинстанционния съд са правилни и обосновани.  Обстоятелството, че жалбоподателят е бил с влошено здравословно състояние, изискващо болнично лечение, не променя фактическата обстановка, тъй като би могъл да упълномощи пълномощник, действащ от негово име, съобразно чл.15 от приложимата наредба, поради което решението на съда е произнесено в съответствие с  материалния закон. 

Решаващият съдебен състав счита, че   е налице и друго самостоятелно основание  за отхвърляне на  претенциите на  жалбоподателя. По силата на  чл. 257, ал. 2 от АПК  съдът при евентуалното  уважаване  на  жалбата, следва да осъди административният орган да извърши фактическото действие и да определи срок за това. В случая  това е неизпълнимо, защото  срокът за подаване на   общото заявление  за кампания 2009г. е  изтекъл към момента на  сезиране на  съда - жалбата е подадена на 15.10.2010г., към която дата  кампания 2009г. за подпомагане на земеделските производители е приключила.

Този документ е създаден в рамките на проект „Повишаване компетентността на съдии, съдебни помощници и съдебни служители от ВАС и административните съдилища”, Договор № 13-24-2/10.09.2013 г., финансиран от Оперативна програма „Административен капацитет”, съфинансирана от Европейския съюз чрез Европейския социален фонд. 

